Tansayit deg lebni n usefru tettban-d deg waṭas n yiferdisen, ladɣa wid i ɣef treṣṣa tɣessa-ines am tkatit d tmeɣrut, neɣ ifyar d tseddarin. Ma neddem-d tamsalt n yifyar iɣef yettwabna usefru aqbayli amensay, ad naf inagmayen beddren-d kra n leṣnaf i d-yettuɣalen s waṭas deg wammuden n yisefra iqdimen am wafir ushil bu yiwet uḥric, afir bu sin yiḥricen, d wafir bu tlata yiḥricen, leṣnaf-agi n yifyar i d-ibanen di tgemmi n tmedyazt taqbaylit taqdimt, ttbanen-d deg wurti asefran atrar, maca banen-d lesnaf-nniḍen di tallit tatrart.